钦定古今图书集成/明伦汇编/官常典/第634卷 > 张普惠
## 钦定古今图书集成/明伦汇编/官常典/第634卷 > 张普惠

按《魏书》本传：“普惠，字洪赈，常山九门人。正光间，为左
将军、东豫州刺史。淮南九戍十三郡犹因萧衍前弊，
别郡异县之民错杂居止，普惠乃依次括比，省减郡
县，上表陈状，诏许之。宰守因此绾摄有方，奸盗不起，
民以为便。萧衍遣将胡广来寇安阳，军主陈明祖等
胁白沙、鹿城二戍，衍又遣定州刺史田超秀、田僧达”
等窃陷石头戍，径据安陂城。郢州新塘之贼，近在州
西数十里，普惠前后命将拒战，并破之。普惠不营财
业，好有进举，敦于故旧。冀州人侯坚固，少时与其游
学，早终。其子长瑜，普惠每于四时请禄，无不减赡，给
其衣食。及为豫州，启长瑜解褐，携其合门拯给之。孝
昌元年，在州卒。